CELEX: C2005/281/18
Language: da
Date: 2005-11-12 00:00:00
Title: Sag C-341/05: Anmodning om præjudiciel afgørelse forelagt ved kendelse afsagt den 15. september 2005 af Arbetsdomstolen i sagen Laval un Partneri Ltd mod Svenska Byggnadsarbetareförbundet, Svenska Byggnadsarbetareförbundets avdeling 1 Byggettan og Svenska Elektrikerförbundet

12.11.2005   
            
            
               DA
            
            
               Den Europæiske Unions Tidende
            
            
               C 281/10
            
         Anmodning om præjudiciel afgørelse forelagt ved kendelse afsagt den 15. september 2005 af Arbetsdomstolen i sagen Laval un Partneri Ltd mod Svenska Byggnadsarbetareförbundet, Svenska Byggnadsarbetareförbundets avdeling 1 Byggettan og Svenska Elektrikerförbundet
   (Sag C-341/05)
   (2005/C 281/18)
   Processprog: svensk
   Ved kendelse afsagt den 15. september 2005, indgået til Domstolens Justitskontor den 19. september 2005, har Arbetsdomstolen i sagen Laval un Partneri Ltd mod Svenska Byggnadsarbetareförbundet, Svenska Byggnadsarbetareförbundets avdeling 1 Byggettan og Svenska Elektrikerförbundet forelagt De Europæiske Fællesskabers Domstol en anmodning om præjudiciel afgørelse af følgende spørgsmål:
   
               1)
            
            
               Er det i overensstemmelse med fællesskabsrettens regler om den frie bevægelighed for tjenesteydelser, forbuddet mod forskelsbehandling på baggrund af nationalitet samt udstationeringsdirektivet, at faglige organisationer gennem arbejdskonflikter i form af blokader forsøger at få en besøgende virksomhed, der leverer tjenesteydelser, til at indgå kollektive overenskomstaftaler i værtslandet vedrørende arbejds- og ansættelsesvilkår, som beskrevet i Arbejdsrettens i ovenstående kendelse, såfremt loven i værtslandet er udformet således, at den lovgivning, der har til formål at gennemføre udstationeringsdirektivet, ikke indeholder udtrykkelige bestemmelser om anvendelse af arbejds- og ansættelsesvilkår i kollektive overenskomster?
            
         
               2)
            
            
               I den svenske medbestämmandelagen findes et forbud mod faglige arbejdskonflikter, der har til formål at ophæve en, mellem andre parter indgået, kollektiv overenskomst. Dette forbud finder dog i henhold til en særlig bestemmelse, som er en del af den såkaldte lex Britannia, udelukkende anvendelse, når en organisation vedtager foranstaltninger i anledning af arbejdsforhold, som medbestämmandelagen finder direkte anvendelse på, hvilket i praksis indebærer, at forbuddet ikke finder anvendelse ved arbejdskonflikter mod udenlandske virksomheder, som tilfældigt er aktive her i landet, og som medbringer egen arbejdskraft. Er EF-traktatens regler om den frie bevægelighed af tjenesteydelser og forbuddet mod forskelsbehandling på baggrund af nationalitet samt udstationeringsdirektivet til hinder for en anvendelse af den sidstnævnte regel — som sammenholdt med de øvrige dele af lex Britannia i praksis også indebærer, at svenske kollektive overenskomster er gyldige og har forrang frem for allerede indgåede udenlandske kollektive overenskomster — ved arbejdskonflikter i form af blokade, som iværksættes af svenske faglige organisationer over for en besøgende virksomhed, der leverer tjenesteydelser?